Imens danske betjente så til, uddelte chefen for det afghanske grænsepoliti slag til to tvangsudviste mænd, som nægtede at forlade Rigspolitiets chartrede fly efter landingen klokken 03.45 i Kabul 1. marts.

Det oplyser 11 danske politiembedsmænd i en fortrolig rapport fra Rigspolitiet om den seneste tvangsudvisning til Afghanistan.

I alt 50 danske betjente deltog ved en deportationen af 16 afviste afghanske asylansøgere, som før afgangen fra Danmark blev fulgt opmærksomt af medier og asylaktivister. Slagene faldt under en »tilspidset situation«, skriver Rigspolitiet i rapporten, efter at den afghanske politichef var kommet om bord på flyet for at tage de tvangsudviste i sin varetægt. Klokken 4.15 forlod de første 11 udviste frivilligt flyet, en familie på tre personer sad afskærmet forrest i flyet, men på række 29 og 31 nægtede Alireza Rafie og Morteza Yousufi at forlade deres pladser.